דמי לובאטו

1992–2006: ילדותה ותחילת הקריירה

דמי דבון לובאטו נולדה באלבקרקי שבמדינת ניו מקסיקו שבארצות הברית. שורשיה הם אנגלים, אירים וסקוטים מצד אמה והיספנים/לאטינים, אינדיאנים, פורטוגזים ויהודים מצד אביה. היא בת למעודדת רשמית לשעבר של קבוצת הפוטבול "דאלאס קאובויס" דיאנה הארט, ולמהנדס והמוזיקאי לשעבר פטריק מרטין לובאטו. הוריה התגרשו כשהייתה בת שנתיים עקב התמכרות אביה לסמים ואלכוהול. הגירושין הובילו לניתוק הקשר בין השניים, אולם אביה ניסה לחדש את הקשר. היא כתבה מספר שירים המתארים את מערכת היחסים הסבוכה עם אביה כשהמפורסם מביניהם הוא השיר "For the Love of a Daughter". פטריק מרטין לובאטו נפטר ב-22 ביוני 2013 ממחלת הסרטן.
לובאטו גדלה בעיר דאלאס שבטקסס. ללובאטו אחות בכורה ביולוגית - דאלאס לובאטו, ואחות קטנה למחצה מנישואיה השניים של אמה - השחקנית מדיסון דה לה גרזה. בשנת 2013, ארבעה חודשים לפני מותו של אביה הביולוגי פטריק, חשפה לובאטו בתוכנית רדיו מקומית שגילתה על קיומה של אחות שלישית גדולה חורגת שלה, אמבר לובאטו, מנישואיו השניים של אביה. כשהייתה קטנה הופיעה במספר מקומות מפורסמים, בהם מרכז אייזמן בטקסס, ואף השתתפה במספר תחרויות, בהן תחרות יופי ותחרות כישרונות צעירים. בגיל 7 החלה ללמוד לנגן על פסנתר, ובגיל 10, כשהחלה לרקוד ולקחת שיעורי משחק, למדה לנגן גם על גיטרה. כשאלן דג'נרס אירחה אותה לראשונה בתוכניתה בשנת 2008, לובאטו חשפה את העובדה שהייתה קורבן לבריונות כנערה. בנוסף היא ציינה שסבלה מההתעללות עד כדי כך שהחלה ללמוד מהבית אחרי כיתה ז', ושאת תעודת הבגרות שלה דרך לימודים מהבית קיבלה באפריל 2009. היא נהגה להזיק לעצמה תוך שהאשימה את עצמה במצבה, וסבלה עם הזמן ממחלות הבולימיה והאנורקסיה, במקביל להפרעות אישיות שאחת מהן הייתה הפרעה דו-קוטבית. היא חשפה את סיפורה המלא בסרט הדוקומנטרי "דמי לובאטו: חזקה למרות הכל" ששודר בערוץ MTV. לאור עברה, הפכה לדוברת הארגון לאנטי-בריונות "PACER". היא אף הופיעה בעונה השישית של "הטופ מודל הבאה" ודיברה נגד בריונות.
קריירת המשחק של לובאטו החלה כבר בגיל עשר, כאשר שיחקה בשתי עונות בסדרת הטלוויזיה האמריקאית "החברים של ברני" בשנת 2002 לצדה של סלינה גומז, וגם קיבלה תפקידי אורח בסדרות נוספות כמו סדרת הפעולה המצליחה "נמלטים" ובסדרת הילדים "ג'ורדן וזהו" בערוץ ניקלודיאון.

2007–2008: קאמפ רוק ו-Don't Forget

כשהייתה בת 15 שיחקה בגרסה האמריקאית של הסדרה "אחרי הצלצול" בערוץ דיסני בשנת 2007, ואף זכתה להציג בו תחביב נוסף שלה - שירה. באותה השנה נבחנה לסרט הטלוויזיה המוזיקלי "קאמפ רוק" מבית היוצר של וולט דיסני ולסדרת הטלוויזיה "תנו לסוני צ'אנס", גם היא של דיסני, והתקבלה לשניהם. "קאמפ רוק" היווה את הפריצה התודעתית הגדולה שלה כאשר יצא אל מסכי הטלוויזיה ושודר ביוני 2008, שם שיחקה בתפקיד ראשי נערה תמימה וחביבה בשם מיטצ'י טורס שהייתה חניכה במחנה קיץ למוזיקת רוק. במהלך השבועיים שלאחר מכן שודרו שני פרקים בהשתתפותה בסדרה של האחים ג'ונאס "האחים ג'ונאס: חיים את החלום" בתפקיד אורחת. עוד בתחילת החודש יצאה לסיבוב ההופעות הראשון שלה בקריירה שנקרא Demi Live! Warm Up Tour, ובנוסף נתנה מספר הופעות אורח בסיבוב ההופעות של האחים ג'ונאס, Burnin' Up Tour, שהתקיים במקביל.
בחודש ספטמבר, כשלושה חודשים לאחר יציאתו של הסרט אל מסכי הטלוויזיה, החלה הקריירה המוזיקלית של לובאטו כאשר האלבום הראשון שלה, Don't Forget, יצא לאור באמצע סיבוב ההופעות. זאת לאחר שחברת התקליטים של דיסני, "הוליווד רקורדס", החתימה אותה והכניסה אותה אל שורותיה עוד באודישנים שלה ל"קאמפ רוק". הסינגל הראשון מתוך האלבום נקרא "Get Back" והוא יצא באוגוסט 2008. האלבום טיפס עד למקום השני במצעד בילבורד 200, נמכר ביותר מחצי מיליון עותקים והגיע למעמד אלבום זהב בארצות הברית. באוקטובר 2008 שודר בערוץ דיסני ספיישל של חצי שעה בהשתתפותה שנקרא "Studio DC: Almost Live", בו כוכבי ערוץ דיסני שרים ומופיעים במערכונים קומיים יחד. בדצמבר יצא הסינגל השני, "La La Land", שכלל אלמנטים חזקים של רוק והיה יותר מזוהה עם האלבום. יחד עם הסינגל יצא יחד עם קליפ מוזיקלי בו השתתפה לובאטו לצד צוות שחקני הסדרה "תנו לסוני צ'אנס" כאמצעי לפרסום הסדרה, שעלתה לא זמן רב אחר כך בערוץ דיסני. באותו החודש יצא לאקרנים בקולנוע הסרט-מופע של האחים ג'ונאס "Jonas Brothers: The 3D Concert Experience", סרט המציג הופעה מוזיקלית בתלת מימד, שם הוצגו חלקים מהופעות שנתנה במהלך סיבוב ההופעות "Burnin' Up Tour" של האחים. חודש מאוחר יותר יצא קליפ רשמי לשיר "Don't Forget" מהאלבום שלה ב-20 במרץ.

2009–2010: תנו לסוני צ'אנס ו-Here We Go Again

ב-2009 הקליטה לובאטו את השיר "Send It On", סינגל צדקה ושיר הנושא של יוזמת "חברי דיסני לשינוי", יחד עם סלינה גומז, מיילי סיירוס והאחים ג'ונאס. כל ההכנסות מהשיר נתרמו לארגוני צדקה סביבתיים שנתמכו על ידי קרן השימור של דיסני ברחבי העולם. קומדיית מצבים בכיכובה של לובאטו, "תנו לסוני צ'אנס", עלתה לשידור בפברואר 2009. בסדרה שיחקה לובאטו את סוני מונרו, החברה החדשה בתוכנית בתוך התוכנית "לגמרי במקרה", וזכתה לביקורות טובות. ביוני של אותה שנה שודר הסרט-טלוויזיה "תוכנית להגנת נסיכות" של דיסני בערוץ דיסני בו השתתפה בתפקיד ראשי לצד סלינה גומז.
האלבום השני של לובאטו, Here We Go Again, יצא ביולי 2009. היא תיארה את הצליל האקוסטי שלו כדומה לזה של ג'ון מאייר. האלבום זכה לביקורות חיוביות בעיקר. האלבום היה האלבום הראשון של לובאטו שהגיע למקום הראשון במצעד בילבורד 200, אליו הגיע בשבוע הראשון ליציאתו עם מכירות של 108,000 עותקים, והגיע למעמד זהב לאחר שמכר חצי מיליון עותקים. הסינגל המוביל מהאלבום, "Here We Go Again" היה הסינגל הראשון של לובאטו שהגיע ל-15 הגדולים במצעד בילבורד הוט 100, נמכר ב-862,000 עותקים והגיע למעמד פלטינה בארצות הברית ונכנס למצעדים בקנדה ובניו זילנד. בינואר 2010 יצא הסינגל השני והאחרון מהאלבום, "Remember December", אך הוא לא הצליח לשחזר את הצלחת קודמו. 
בין יוני לאוגוסט 2009 יצאה לובאטו לסיבוב הופעות בארצות הברית, Demi Lovato: Live in Concert. את סיבוב ההופעות חיממו דייוויד ארצ'ולטה, להקת KSM וג'ורדין פרויט. בטקס פרסי בחירת הנוער 2009 זכה סיבוב ההופעות בפרס סיבוב ההופעות הנבחר.
בחודש מרץ 2010 הקליטו לובאטו וג'ו ג'ונאס את "Make a Wave", סינגל הצדקה השני שלהם עבור יוזמת "חברי דיסני לשינוי". בחודש מאי הופיעה לובאטו כאורחת בפרק בעונה השישית האנטומיה של גריי, בו גילמה מתבגרת הסובלת מתסמונת התבקעות התעלה העליונה, אשר אובחנה בשוגג כחולת סכיזופרניה. מאוחר יותר באותה שנה יצאה לסיבוב הופעות בדרום אמריקה והצטרפה כאורחת לסיבוב ההופעות "Jonas Brothers Live In Concert" של האחים ג'ונאס.
"קאמפ רוק 2: הג'אם האחרון", בו חזרה לובאטו לגלם את מיטשי טורס, יצא בספטמבר 2010. עם שמונה מיליון צופים בהקרנת הבכורה, היה הסרט לסרט הכבלים הנצפה ביותר באותה שנה. הפסקול שליווה את הסרט יצא באוגוסט 2010. הוא כלל תשעה שירים בהם שרה לובאטו, בהם "Can't Back Down" ו-"Wouldn't Change a Thing". הפסקול הגיע למקום השלישי במצעד בילבורד 200, עם 41,000 עותקים שנמכרו בשבוע הראשון ליציאתו. הפסקול לסדרה "תנו לסוני צ'אנס" יצא באוקטובר 2010. בפסקול שרה לובאטו ארבעה שירים, בהם "Me, Myself and Time". הוא לא זכה להצלחה והגיע למקום ה-163 בלבד במצעד הבילבורד 200.

2010–2012: Unbroken ו-The X Factor

בחודש יולי החלה לובאטו לעבוד על אלבומה השלישי, כאשר היא מצהירה שהוא הולך לכיוון סגנון האר אן בי לאחר שהחליטה "לאמץ את הדיווה הפנימית שבה". באוקטובר 2010, באחד הלילות החופשיים בזמן סיבוב ההופעות "Jonas Brothers Live In Concert" של האחים ג'ונאס, הכתה לובאטו רקדנית רקע שלקחה חלק בהופעות. בעקבות התקרית נכנסה למכון גמילה ב-1 בנובמבר בשל "בעיות רגשיות וגופניות איתן התמודדה במשך זמן מה", לאחר שאמה הביולוגית ואביה החורג עשו לה "התערבות" - קיימו עמה שיחה ועזרו לה להבין שהיא זקוקה לעזרה. המהלך גרם ללובאטו להגיע להחלטה להשהות את קריירת המשחק האינטנסיבית שלה, ובפרט את השתתפותה בעונה השנייה של הסדרה "תנו לסוני צ'אנס" ששודרה באותה התקופה, על מנת שתוכל להקדיש את מלוא תשומת לבה לשיקומה, מה שבסופו של דבר הביא לביטול הסדרה. עם זאת, היא הודיעה שתחזור למשחק כשתרגיש שיש לה מספיק ביטחון לעשות זאת. אביה הביולוגי של לובאטו, פטריק האשים את תעשיית הבידור בבעיותיה של בתו, כאשר נתן דעתו בפני התקשורת על כך שהלחץ הנלווה לכוכבי הוליווד הוא הגורם למעידה.
לובאטו שהתה במוסד לגמילה במשך שלושה חודשים והשתחררה ב-28 בינואר 2011. מחודש יולי באותה השנה היא המשיכה לעבוד על אלבומה השלישי Unbroken כחודשיים בלבד, עד שיצא בספטמבר. האלבום קיבל ביקורות ממוצעות עד חיוביות; המבקרים שיבחו את היכולות הווקאליות שלה ואת הצמיחה המוזיקלית על רקע הקשיים עמם התמודדה, אך מצאו את המוזיקה באלבום גנרית יותר לעומת אלבומיה הקודמים. הסינגל הראשון מהאלבום, "Skyscraper", זכה לשבחים על המילים המעבירות מסר של ביטחון עצמי והערכה עצמית, יצא ביולי 2011. השיר זכה להצלחה מסחרית: הוא הגיע למקום העשירי במצעד בילבורד הוט 100, למעמד פלטינה כפולה בארצות הברית ולמעמד כסף בבריטניה. בטקס פרסי הווידאו-קליפים של MTV לשנת 2012 זכה הקליפ לשיר בפרס הווידאו-קליפ עם המסר החברתי הטוב ביותר. הסינגל השני והאחרון מהאלבום, "Give Your Heart a Break", זכה גם הוא להצלחה; הוא הגיע למקום ה-16 במצעד בילבורד הוט 100 ולמקום הראשון במצעד הפופ של בילבורד. השיר היה השיר המצליח ביותר של לובאטו מבחינה מסחרית, והוא הגיד למעמד פלטינה משולשת בארצות הברית.
במאי 2012 חזרה לובאטו אל הטלוויזיה כאשר שימשה כשופטת ומנטורית בעונה השנייה של תוכנית הכישרונות "The X Factor" בגרסה האמריקאית. המתמודדת אותה ליוותה, סיסי פריי, הגיעה למקום השישי בתוכנית. לובאטו המשיכה בתפקידה גם בעונה השלישית של התוכנית. בחודש דצמבר של אותה שנה פורסם וידאו קליפ בערוץ היוטיוב הרשמי שלה בו היא שרה שיר בשם "Angels Among Us", אותו הקדישה לקרבנות הירי שאירע בבית הספר היסודי סנדי הוק.

2013–2014: Demi וגלי

במאי 2013 יצא לאור האלבום הרביעי שלה, Demi, שכלל של סינת'פופ ופופ מסטיק. האלבום זכה לביקורות חיוביות בעיקר, ששבחו את יכולות השירה של לובאטו, אך חלקן מצאו אותו פחות בוגר. האלבום הגיע למקום השלישי במצעד הבילבורד 200 עם מכירות של 110,000 עותקים בשבוע הראשון ליציאתו, שבוע הפתיחה המצליח ביותר בקריירה של לובאטו. האלבום הגיע לעשרת הגדולים גם במצעדים של בריטניה, ניו זילנד וספרד. בנוסף יצא ספר אלקטרוני לאלבום ב-iBook. הסינגל הראשון מן האלבום, "Heart Attack", נמכר ב-215,000 עותקים בשבוע הראשון ליציאתו, שבוע הפתיחה השלישי המצליח ביותר לשנת 2013. השיר הגיע למקום העשירי במצעד בילבורד הוט 100 ולמעמד פלטינה כפולה. הסינגל זכה להצלחה גם בבריטניה, קנדה וניו זילנד. הסינגל השני, "Made in the USA", הגיע למקום ה-80 במצעד הבילבורד הוט 100. הסינגל השלישי, "Neon Lights", הגיע למקום ה-36 במצעד, ולמקום הראשון במצעד שירי הדאנס-קלאב של בילבורד. הסינגל הרביעי, "Really Don't Care" עם הזמרת הבריטית שר לויד, הגיע למקום ה-26 במצעד ההוט 100. מאוחר יותר הוציאה לובאטו גרסת דלוקס של אלבומה הרביעי, שכללה שבעה שירים חדשים: ארבע הופעות חיות ושלוש הקלטות אולפן. אחד השירים האלה, שיר בשם "Up", היה שיתוף פעולה עם אולי מארס לאלבום האולפן הרביעי שלו.
באוגוסט 2013 תרמה לובאטו שיר בשם "Heart by Heart" לפסקול הסרט "בני הנפילים: עיר של עצמות". היא השתתפה בארבעה פרקים בעונה החמישית של הסדרה "גלי", בהם גילמה את דני, אמנית ניו-יורקית מתחילה שמתיידדת עם רייצ'ל ברי (ליאה מישל) וסנטנה לופז (נאייה ריברה). בנובמבר 2013 הוציאה לאור את הספר הראשון שלה, Staying Strong: 365 Days a Year, שהיה למעשה אוסף של משפטים מעודדים ומעוררי השראה, בין היתר גם ציוצים שכתבה בטוויטר, וכבש את ראש רשימת רבי-המכר של ה"ניו יורק טיימס". לובאטו הקליטה את השיר "Let It Go", כחלק מהפסקול של סרט האנימציה "לשבור את הקרח" של דיסני. השיר זכה להצלחה, וזיכה את לובאטו בפרס האוסקר על 'פסקול הסרט הטוב ביותר' לשנת 2014, השיר הגיע למקום ה-38 במצעד בילבורד הוט 100 האמריקאי, הקליפ לפסקול השיר בvevo הוא הקליפ עם הכי הרבה צפיות ב24 שעות הראשונות עם כ-24.5 מיליון צפיות [נכון ל-2014], והוא השיר עם הכי הרבה צפיות ב24 שעות הראשונות מתוך סרט.
בפברואר 2014 יצאה לסיבוב ההופעות The Neon Lights Tour שנמשך עד מאי של אותה שנה. במהלך סיבוב ההופעות הופיעה לובאטו בין היתר בארצות הברית, קנדה, בריטניה ומדינות אמריקה הדרומית. בסיבוב ההופעות השתתפו יותר מ-1.5 מיליון מעריצים והוא הניב הכנסות של למעלה מ-113 מיליון דולר. במאי של אותה שנה התארחה לובאטו בסינגל "Somebody To You" מאלבום הבכורה של הלהקה הבריטית The Vamps. השיר זכה להצלחה במצעדים והלהקה הבריטית, יחד עם לובאטו, הופיעה איתו לראשונה בשידור חי בתוכנית של אלן דג'נרס ב-10 בנובמבר. בין ספטמבר 2014 לאוקטובר 2015 הופיעה לובאטו בסיבוב ההופעות הרביעי שלה, Demi World Tour, שנדד בין ארבע יבשות שונות. בנובמבר הוציא ניק ג'ונאס בחשבון היוטיוב שלו את השיר "Avalanche" שנעשה בשיתוף פעולה עם לובאטו. באותו החודש הזמר אנריקה איגלסיאס ביקש ממנה להצטרף אליו לסבב הופעות שקיים באירופה, כחלק מסיבוב ההופעות העולמי שלו. היא נענתה והצטרפה לארבע הופעות שהתקיימו בסוף חודש נובמבר בלונדון, זאת במקביל לסיבוב ההופעות שלה.
לובאטו חתמה עם חברת ההנעלה "Skechers" על חוזה של חמש שנים, על פיו היא תעצב ותשווק נעלי ספורט. כמו כן, היא הוציאה ליין תוספות שיער במגוון צבעים לו היא קראה Secret Colors, וליין קרמים ומוצרי טיפוח העור בשם Devonne by Demi, כאשר שני הליינים מופצים ונמכרים בכל רחבי העולם. ב-24 בדצמבר, רגע לפני סיום שנת 2014, הוציאה וידאו קליפ לשיר "Nightingale" מתוך האלבום, כמתנה למעריצים.

2015–2016: Confident

במאי 2015 הקימו לובאטו, ניק ג'ונאס והמנהל שלהם פיל מקנטייר חברת תקליטים חדשה בשם SafeHouse Records (סייפהאוס רקורדס), שיחד עם חברות התקליטים הוליווד רקורדס (בה היא חתומה עד סוף שנת 2015) ואיילנד רקורדס יפיקו את האלבום הבא של לובאטו, והאחרון בחוזה עם הוליווד רקורדס. נכון לשנת 2016 לובאטו חתומה בחברת יוניברסל מיוזיק גרופואיילנד רקורדס. בתחילת 2015 ג'יי זי הודיע כי לובאטו וניק ג'ונאס הצטרפו לסוכנות Rock Nation לאחר שג'יי זי 'התרשם מהיכולות הווקליות של לובאטו' ורצה להיות חלק מהקריירה שלה ושל ניק ג'ונאס. באוגוסט הוציאה החברה לפיתוח משחקים Pocket Gems אפליקציה המתמקדת בלובאטו; לובאטו עיצבה את האווטארים באפליקציה ועזרה בפיתוח הדיאלוגים ביניהם.
ב-16 באוקטובר 2015 יצא אלבומה החמישי של לובאטו, Confident. באחד הראיונות שהעניקה לקראת יציאתו הסבירה את השינוי בתקופה זו: "פרק חדש, חיים חדשים, אלבום חדש, סינגל חדש - זו לגמרי דמי חדשה". ב-1 ביולי יצא הסינגל הראשון מהאלבום, "Cool for the Summer". השיר זכה להצלחה: הוא הגיע למקום ה-11 במצעד הבילבורד הוט 100, למקום הראשון במצעד שירי הקלאב-דאנס של בילבורד ולעשרת הגדולים בבריטניה ובניו זילנד. ב-18 באוקטובר יצא הסינגל השני, "Confident". באוקטובר הופיעה לובאטו בתוכנית סאטרדיי נייט לייב עם השירים "Cool for the Summer", ‏"Confident" ו-"Stone Cold". בנובמבר ביצעה לובאטו בטקס פרסי המוזיקה האמריקאית עם הזמרת אלאניס מוריסט את השיר "You ought to know" לרגל 20 שנים ליציאתו. בנוסף הופיעה עם "Confident", הופעה שהייתה הנצפית ביותר בטקס עם כ-11.6 מיליון צופים. לובאטו הכריזה על Future Now Tour, סיבוב הופעות משותף עם ניק ג'ונאס לקידום האלבומים של השניים, שיחל ביוני 2016.
בטקס פרסי בחירת הנוער 2015 זכתה לובאטו בפרס זמרת השנה. בפרסי המוזיקה של בילבורד זכתה בפרס Rulebreaker בשל "יכולתה להשתמש בסיפורה האישי ולא להסתירו ובשל תשוקתה היוצאת הדופן להעצים נערות ונשים אחרות". בטקס פרסי המוזיקה הבריטית 2016 לובאטו מועמדת יחד עם הזמר אולי מארס לפרס הסינגל הטוב ביותר על שירם "Up".
לובאטו הופיעה בהופעת אורח בעונה השנייה של הסדרה מצאת החמה עד צאת הנשמה. באוקטובר 2015 חתמה לובאטו בסוכנות הדוגמנות "Wilhelmina Models". לובאטו התארחה בשיר "Irresistible" של פול אאוט בוי, שיצא בינואר 2016. בדצמבר הצטלמה לובאטו לויקטוריה'ס סיקרט 'בגד-ים ספיישל' בו היא בנוסף מופיעה התוכנית תשודר ברשת CBS האמריקנית בחודש מרץ. בינואר 2016 הוציאה לובאטו ליין איפור הנקרא Lovatics By Demi בשיתוף פעולה יחד עם החברה New York Color, ובפברואר הופיעה בטקס הגראמי ה-58 ביחד עם ג'ון לג'נד, מייגן טריינור ולוק בריאן עם השיר "Hello" של ליונל ריצ'י כאות הוקרה.
ב-23 בפברואר הוציאה את הקליפ לשיר "Stone Cold" מהאלבום האחרון שלה (Confident). הקליפ מאוד עוצמתי ורגיש, ולפיכך רבים טענו כי הקליפ מאוד דומה לקליפ של "Skyscraper", שאותו הוציאה בשנת 2011. המדבר על התקופה הקשה בחייה. באותו החודש לובאטו וניק ג'ונאס חתמו על חוזה עם חברת המכוניות הונדה סיוויק, האומר שלובאטו וג'ונאס יתנו חסות להונדה, וסיבוב ההופעות שלהם The Future Now Tour, יקרא "The Honda Civic: Future Now Tour", ובנוסף לובאטו תעצב מכונית הונדה סיוויק למעריצים וג'ונאס אופנוע.
ב-28 במרץ פורסם באתר Money Nation השווי של לובאטו וכמה כסף הרוויחה במהלך שנותיה בקריירה נטו והיא עומדת על 89 מיליון דולר.
ב-1 באפריל זכתה לובאטו בפרס מויקטוריה'ס סיקרט ובאותו חודש זכתה לובאטו בפרס על תמיכה בזכויות הלהט"ב בטקס הGlaad, קים קרדשיאן, ליונל ריצ'י, ג'ניפר לופז, קאשה וניק ג'ונאס הביעו תמיכה על הזכייה של לובאטו בפרס. באותו החודש לובאטו הודיעה בחשבון הטוויטר שלה כי היא הולכת לשיר את פסקול הסרט לסרט האנימציה למשחק הפופולרי אנגרי בירדס. בנוסף לובאטו מחליפה את קייטי פרי והיא תדובב את דרדסית בסרט דרדסים 2, לובאטו מדובבת בנוסף את הסרט Charming יחד עם החבר שלה לשעבר ווילמר ולדראמה, אבריל לבין ואשלי טיסדייל, היא בנוסף העורכת המוזיקלית של הסרט יחד עם הזמרת סיה.
ב-29 ביוני לובאטו וג'ונאס התחילו לצאת לסיבוב ההופעות המשותף, "Future Now Tour".
ב-1 ביולי יצא ללובאטו סינגל חדש, "Body Say", הסינגל היה זמין רק לסטרימינג בלבד ספוטיפיי, טיידל, אפל מיוזיק וגוגל פליי ולא ניתן לקנייה בחנות אפל או באנדרואיד עד ל-15 ביולי 2016.

2017-הווה:Tell Me You Love Me, ואלבום האולפן השביעי

ב-11 ביולי 2017, יצא הסינגל הראשון מאלבומה השישי של הזמרת, "Sorry Not Sorry". חודש לאחר מכן, השתתפה לובאטו ביחד עם סטפלון דון בשיר "Instruction", של ג'קס ג'ונס. ב-29 בספטמבר באותה השנה, הוציאה את האלבום השישי שלה, Tell Me You Love Me. כמה שבועות לאחר מכן, יצא שיר הנושא מתוך האלבום, "Tell Me You Love Me". ב-21 ביוני 2018, דמי הוציאה שיר בשם "Sober" בו היא שרה על התמודדותה עם התמכרות לאלכוהול. ב-17 באוקטובר, לובאטו שחררה סרט דוקומנטרי קצר לאתר המדיה יוטיוב הנקרא Demi Lovato: Simply Complicated.באותו החודש הודיעה על הסיור ההופעות השישי שלה הנקרא "Tell Me You Love Me Tour", אכן אשר תומך על האלבום בעל אותו השם Tell Me You Love Me, בלג הצפון אמריקה והודיעה בנוסף שההופעות החימום הם די ג'יי קאלד וקלני, היא המשיכה לפרסם את התאריכים הבאים של הסיור ההופעות בחודש הבא, והסיור התחיל כבר בחודש פברואר 2018.
בנובמבר 2017, נודע שדמי לובאטו תקח חלק ותשתף פעולה יחד עם לואיס פונסי בשיר "Échame la Culpa".לובאטו הופיעה במצעד למען חיינו בתאריך 24 במרץ 2018. במאי 2018, דמי שתפה פעולה יחד עם הזמרת האמריקאת כריסטינה אגילרה בשיר "Fall in Line" מתןף האלהום האולפן של אגילרה Libreration. ובשיר של להקת קלין בנדיט "Solo" מתוך האלבום הבכורה של הלהקה What is Love?הסינגל האחרון גם נהפך לשיר הראשון של דמי שהגיע למקום הראשון בבריטניה.
באמצע שנת 2018, דמי התחילה לעבוד על אלבומה השביעי הבא.

פילנתרופיה

במאי 2009, קיבלה לובאטו את פרס שגרירת הכבוד של החינוך מטעם 'השותפות האמריקאית לאאוזינופיליה'. כשלושה חודשים אחר כך, וכחלק מפרויקט "Disney's Friends For Change" של דיסני, היא שרה את שיר הנושא של היוזמה "Send It On" יחד עם כוכבי ערוץ דיסני מיילי סיירוס, סלינה גומז והאחים ג'ונאס. השיר נכנס למקום ה-20 מתוך 200 במצעד הבילבורד הוט 100, והכנסותיו נתרמו לעמותות ירוקות דרך 'קרן השימור העולמי של דיסני', השייכת לחברת וולט דיסני. למען אותו פרויקט צדקה, היא שרה שיר נוסף בשם "Make a Wave" במרץ 2010, הפעם שיר דואט עם כוכב דיסני של אותה התקופה ג'ו ג'ונאס.
לובאטו היא דוברת ארגונים ומקדמת קמפיינים חברתיים רבים, הבולטים מביניהם הם קמפיין "!Join the Surge" (בתרגום חופשי: הצטרף לגל!) המעודד מתבגרים צעירים לקחת יוזמות חברתיות בקהילה שלהם הקשורות לנושאים לגביהם הם נלהבים, ודוברת לאומית של הארגון PACER, הנלחם בתופעת הבריונות הפיזית ובריונות ברשת. קמפיינים אחרים בהם לקחה חלק היו: "DonateMyDress.org", המעודד בנות ברחבי אמריקה לתרום שמלות לבנות אחרות באירועים מיוחדים (כמו נשף סיום), "Be Counted" מטעם ארגון VotoLatino (הקול הלטיני), שמטרתו הייתה להבליט את הקהילה הלטינית באמריקה לקראת מפקד האוכלוסין של שנת 2010, תנועת "Love Is Louder" הפועלת למען הורדת הלחץ בקרב בני נוער ומתבגרים לגבי העיסוק בלהיות מושלם, קמפיין "A Day Made Better" מטעם אופיס דיפו האמריקאית, המעניק מדי שנה פרס כספי לצורכי בית הספר ללמעלה מאלף מורות ועוד. ארגונים אחרים בהם היא תמכה או תומכת הם: "City of Hope" למען מניעה וריפוי מחלת הסרטן ומחלות מסכנות חיים אחרות, "Free The Children" שפועל משנת 1995 למען ילדים ברחבי העולם (בין היתר: בונה בתי ספר במדינות מתפתחות ויוזם פרויקטים למקור הכנסה חלופי), "Kids Wish Network" המסייע לילדים ובני משפחותיהם בזמנים קשים ו-"Love Our Children USA" עמותה לאומית מובילה באמריקה למען ילדים, הפועלת בין היתר למניעת הזנחת ילדים וכל סוג של אלימות כלפיהם.
מעבר לתמיכתה בארגונים ובקמפיינים שונים, לקחה לובאטו חלק פעיל באירועים חברתיים, ובפרט בכאלו הנוגעים לעברה. היא השתתפה באירועי "We Day", שמטרתם העצמת הדור הצעיר, ב-2013 וב-2015. היא אף קיבלה פרס כבוד באירוע לרגל 'יום המודעות הלאומי לבריאות נפשם של ילדים' במאי 2013 על היותה חונכת המסורה לילדים ובני נוער שמאותגרים בבריאותם הנפשית.
לקראת סוף יוני 2013 ייסדה לובאטו את 'תוכנית מלגות הטיפול של לובאטו' (The Lovato Treatment Scholarship Program), על שם אביה המנוח פטריק מרטין לובאטו שנפטר כתוצאה ממחלת הסרטן ומספר התמכרויות, אשר מסייעת בתשלום עלויות הטיפול בחולים הלוקים בנפשם. כחודשיים מאוחר יותר היא נסעה לקניה ביום הולדתה ה-21, במסגרת הירתמותה לתוכנית צדקה של עמותת הצדקה העולמית 'Free The Children'.
לובאטו היא תומכת פעילה למען זכויות הגאים, דבר שהיה בולט במיוחד בוידאו קליפ שעשתה לשיר "Really Don't Care" יחד עם הזמרת הבריטית שר לויד, אותו צילמה במהלך מצעד הגאווה בלוס אנג'לס בהשתתפותם של מאות אנשים מהקהילה הגאה ופעילים נוספים בקיץ 2014. היא נקראה במסגרת המצעד "הגרנד מרשל", כינוי למנהיג המצעד, והופעתה ביום הגאווה בניו יורק זכתה להיות ההופעה המובילה בעקבות תרומתה הרבה לקהילת הלהט"ב בתחומי ההסברה והמעורבות החברתית. דובר הקהילה אף שיבח אותה על שהיא "מהווה דוגמה מדהימה לנוער של היום, הן הנוער השייך לקהילה והן הנוער הכללי, על פעלתנות בתחומי השוויון, מסרים חיוביים על תדמית הגוף ורמת הפתיחות שלה בנוגע למאבקיה". כמו כן היא הפכה לפנים של הקמפיין 'אמריקה למען שוויון בנישואין', שפעל למען אישור נישואים חד-מיניים במדינה. בנוסף הזמינה את הנפגעים מפיגוע הירי במועדון הלה"טב באורלנדו להופעה שלה ושל ניק ג'ונאס בשורה הראשונה.
ב-2 באפריל 2016 זכתה לובאטו בפרס על תמיכה בזכויות הלהט"ב בטקס הGlaad.
בתחילת אוקטובר 2016 הודיעה לובאטו שהיא קנתה את מרכז הטיפול שטיפל בה אחרי שיצאה ממרכז הגמילה, CAST centers, והיא הולכת להפוך אותו לעולמי. באותו החודש לובאטו טסה לכורדיסטן שבעיראק לדבר על הבעיות שבעיראק כנגד ילדים ונשים, ומזכויותיהם.

השפעות מוזיקליות

לובאטו ציינה את קלי קלרקסון, כריסטינה אגילרה, ארת'ה פרנקלין, מריה קארי, ויטני יוסטון, בילי הולידיי, גלדיס נייט ובילי גילמן כאמנים שהשפיעו עליה מוזיקלית בבגרותה, אשר מאופיינים בסוגה מוזיקת נשמה. היא האזינה למוזיקת מטאל בנערותה ומנתה להקות כמו The Devil Wears Prada ו-Job for a Cowboy כלהקות אהובות. על הזמרת קלי קלרקסון אמרה ש"רק חשבתי שהיא מדהימה בתור מודל לחיקוי. היא אף פעם לא נראתה בפומבי כשהיא נוהגת שיכורה או לובשת בגדים שערורייתיים או דברים כאלה. הרגשתי שהיא היוותה דוגמה ממש טובה ושהיא מוכשרת בטירוף", ועל זמר הקאנטרי בילי גילמן אמרה ש"היה לנו אותו מנעד קולי כשהייתי צעירה. התאמנתי על השירים שלו כל הזמן". ג'ון מאייר ככותב שירים היה אף הוא השפעה גדולה עליה. מבין המוזיקאים הבריטיים היא מונה את ג'יימס מוריסון, קורין ביילי ריי, איימי ויינהאוס ובפרט את אדל. האלבום השלישי שלה, Unbroken, הושפע מסגנון המוזיקה אר אן בי, ושהזמרת ריהאנה היא המועדפת עליה בתחום. לקראת סיבוב ההופעות שלה "Neon Lights", כשחיפשה להוסיף להופעות אלמנטים יוצאי דופן שטרם נראו, אמרה שהתוכן הייחודי והשונה שלו נוצר בהשראתה של ביונסה.

סגנון מוזיקלי

לובאטו שרה בסגנונות המוזיקה פופ-רוק, פופ, אר אן בי, דאנס-פופ וסינת'פופ.

ווקאליות

לובאטו היא זמרת סופרן לירי מלא, ויש לה מנעד קולי של ארבע אוקטבות וחצי טון מ-דו באוקטבה השלישית עד מי באוקטבה השביעית. היכולות הוקאליות שלה זכו לשבחי המבקרים הן בהקלטות האולפן והן בהופעות חיות, והיא הושוותה לקלי קלרקסון.

SafeHouse Records

במאי 2015 הקימו לובאטו, ניק ג'ונאס והמנהל שלהם פיל מקנטייר חברת תקליטים חדשה בשם SafeHouse Records (סייפהאוס רקורדס), בה החתימו נכון לעכשיו רק את הדוגמן והשחקן קורד אוברסטריט.

חברת הקלטות לאלבומיה של לובאטו

סייפהאוס רקורדס יפיקו את כל האלבומים של לובאטו משנת 2015 בשיתוף פעולה עם יוניברסל ואיילנד. האלבום הראשון שהפיקו סייפהאוס הוא האלבום של לובאטו Confident יחד עם חברת התקליטים איילנד רקורדס ועם הוליווד רקורדס [בה הייתה חתומה עד לסוף שנת 2015].
נכון לשנת 2016 לובאטו חתומה בחברת יוניברסל מיוזיק גרופ, וחברת איילנד רקורדס.

מערכות יחסים

בשנת 2009 יצאה לובאטו עם טרייס סיירוס. ב-2010 הייתה במערכת יחסים מתוקשרת עם הזמר ג'ו ג'ונאס. מאז מאי של אותה שנה החלה לצאת עם השחקן וילמר ולדראמה, מערכת יחסים שידעה פרידה אחת; כשהשניים היו פרודים בשנת 2011, יצאה לובאטו עם חבר להקת ביג טיים ראש, לוגן הנדרסון, ועם השחקן ראיין פליפה. ביוני 2016, לאחר כ-6 שנים של זוגיות, החליטו לובאטו ווילמר לסיים את הזוגיות ביניהם, בטענה שהכי טוב בשביל שניהם זה היותם חברים טובים. בנובמבר 2016 לובאטו התחילה לצאת עם הדוגמן לוק רוקהולד, אחד מטובי לוחמי UFC בעולם, ואלוף העולם בקטגוריה שלו ולאחר זמן קצר נפרדו.
בדצמבר 2016 דמי החלה לצאת עם גיליארמה ואסקונסואלוס (בומבה) לוחם mma ברזילאי, במאי 2017 נפרדו.

קשיים אישיים

לובאטו חוותה דיכאון, הפרעות אכילה ופגיעה עצמית לפני וכאשר נכנסה למוסד טיפולי בנובמבר 2010. הלחץ שחוותה באותה התקופה, שנבע מהקריירה האינטנסיבית הממושכת למדי עבור נערה בת 18, היווה גורם נוסף שדחף אותה אל נקודת השבירה המדוברת בחודש אוקטובר, כאשר יצאה עם כמה מחבריה להופעה מספר ערבים לפני תחילתו של סיבוב ההופעות "Jonas Brothers Live In Concert" של האחים ג'ונאס בו השתתפה, במהלכו הכתה את אחת מרקדניות הרקע של ההופעה, אלכס וולץ'. לובאטו לקחה את מלוא האחריות על עצמה והחליטה לקבל את העזרה שמציעים לה. ביום הולדתה ה-18 קנתה בית בלוס אנג'לס, אליו התכוונה לעבור לגור באופן קבוע, אולם העדיפה לבסוף להישאר בבית הבראה, שנמצא גם הוא בלוס אנג'לס, בו עברה לגור לאחר ששהתה שלושה חודשים במוסד טיפולי מנובמבר 2010 עד ינואר 2011, כדי להישאר כמה שיותר בריאה.
בינואר 2011 השתחררה מהמוסד בו אושפזה אל ביתה לאחר שהשלימה עם בעיות שהתמודדה איתן, אנורקסיה, מחלת הבולימיה והנטייה לפגיעה עצמית, שניסתה לדבריה לרפא עצמאית באמצעות סמים ואלכוהול, "כמו הרבה מתבגרים שעושים את זה כדי להקהות את הכאב". היא אובחנה כלוקה בהפרעה דו-קוטבית במהלך השהייה במוסד לגמילה, ולאחר זמן מה הודתה שהשתמשה בקוקאין מספר פעמים ביום, ואף הבריחה אותו יחד עם אלכוהול אל מטוסים. במרץ 2012 שודר הסרט הדוקומנטרי "דמי לובאטו: חזקה למרות הכל" בערוץ MTV, בו פירטה על התקופה בהרחבה. בגלל החשיפה של לובאטו היא נהפכה למודל לחיקוי עבור נערות אשר סובלות מהפרעות שהושפעו מהפתיחות של דמי על הקשיים שסבלה מהם בעבר.
ב-24 ביולי 2018 פורסם כי לובאטו התמוטטה בביתה והובהלה לבית חולים בלוס אנג'לס, זאת לאחר שנטלה כנראה מנת יתר בזמן מסיבה שנערכה בביתה. ב-31 ביולי פורסם שלדברי גורמים לא רשמיים, מצבה של הזמרת לא השתפר מאז ההתמוטטות, ואולי אף התדרדר. ב-7 באוגוסט פורסם כי לובאטו השתחררה מבית החולים ונכנסה למתקן גמילה.

כסף ורכוש

נכון לשנת 2017, הונה של לובאטו מוערך בכ־89 מיליון דולר.